Folketing
2005-11-03

Jeg må tilstå, at vi er dybt uenige på det her punkt, for kravet om et sundt og sikkert arbejdsmiljø mener jeg også at jeg som arbejdsgiver gør, hvad jeg kan, for at opfylde. Jeg sørger for, at de værnemidler, der skal bruges, er der, jeg sørger for, at medarbejderne ud over den instruktion, de har fået i forbindelse med deres uddannelse, også af mig får at vide, at de altså skal bruge dem. Jeg er efter dem, jeg siger det til dem, hver eneste gang jeg går forbi og bemærker, at de ikke bruger dem. Så på den måde mener jeg, at jeg opfylder min ledelsesret, jeg gør faktisk alt, hvad jeg kan, undtagen med vold at sætte høreværnet og brillerne på dem. Så synes jeg altså ikke, det kan være rimeligt, at jeg alligevel skal betale bøden. Det er ikke børn, vi taler om her, det er voksne mennesker på arbejdsmarkedet, der får løn for at være der, og som også må have en erkendelse af, at det er deres eget helbred, det går ud over, hvis ikke de bruger værnemidlerne. (Kort bemærkning).